D-Block &amp; S-te-Fan

D-Block &amp; S-te-Fan je holandské hardstylové duo, ktorého členmi sú Diederik Bakker a Stefan den Daas. Na scéne sú aktívni od roku 2005 a za ten čas vydali tri albumy a množstvo remixov a singlov. Okrem tohto aliasu sú známi aj ako DBSTF pre tvorbu mimo žánru hardstyle a ako Ghost Stories, spolu so speváčkou Evelyn Bakker. Spolu s DJ-mi Headhunterz a DJ Isaacom sú považovaní sa priekopníkov žánru hardstyle. 
Hudobná kariéra.
Diederik aj Stefan sa hudbe venovali už predtým, než založili spoločný projekt. Prvýkrát sa stretli v roku 2004 a rýchlo zistili, že majú spoločné hudobné záujmy. Na konci roka sa rozhodli založiť duo D-Block &amp; S-te-Fan a spoločne tvoriť hudbu a vystupovať. V nasledujúcich rokoch vydali niekoľko piesní ako "Guilty", "We Be Kickin Bass!" a "Keep It Comming", ktoré im pomohli v roku 2008 získať zmluvu s vydavateľstvom Scantraxx. Tu si neskôr vytvorili dcérske vydavateľstvo Scantraxx Evolutionz, ktoré vedú až doteraz a jeho prostredníctvom aj vydávajú väčšinu svojej tvorby. V roku 2009 vytvorili hymnu tohoročnej edície festivalu Qlimax s názvom "The Nature of Our Mind" a vydali aj prvý album "Music Made Addictz". Dostal sa do holandského rebríčku albumov za október na 100. miesto a medzi fanúšikmi zožal veľký úspech. V roku 2010 sa premiérovo dostali na 73. miesto v ankete DJ Mag top 100. O rok neskôr vydali druhý album s názvom "Rockin" "'Ur Mind". Aj tento album sa dostal do holandského rebríčku albumov a zotrval tam štyri týždne. V roku 2011 tiež vytvorili hymnu pre festival Intents spolu s MC Villainom "The Magical Mystery". 
V rokoch 2015 až 2017 opustili tvorbu hardstylu a pod aliasom DBSTF tvorili piesne žánrov big room a progressive house. V tom čase spolupracovali s rôznymi umelcami, ako duo Blasterjaxx, Sick Individuals, Dash Berlin, Dj Whoo Kid a Maurice West. Veľký úspech dosiahli s piesňou "Beautiful World" v spolupráci s duom Blasterjaxx a vokálmi od speváčky Ryder, ktorú neskôr vydali aj v hardstyle verzii. Dostala sa na vrchol rebríčka Beatport Top 100. Ďalšia pieseň s ktorou dosiahli vrchol rebríčkov na Beatporte bola "Noise" v spolupráci s Dannicom. 
Na konci roku 2017 vydali svoj tretí album s názvom "Antidote". Všetky piesne z tohto albumu boli ešte skôr vydané ako promo single. V marci 2018 vydali pieseň "Twilight Zone" a aj hymnu festivalu Intents v spolupráci s duom Frequencerz s názvom "The Ultimate Celebration". V auguste vydali pieseň "Ghost Stories", ktorá mala premiéru počas endshow tohoročného festivalu Defqon.1. Meno tejto piesne sa neskôr stalo menom tria "Ghost Stories", ktorého členom okrem Diederika a Stefana je aj Diederikova sestra Evelyn, ktorá robí vokály. 
V roku 2018 duo založilo svoj vlastný podcast s rovnakým názvom aký nesie ich debutový album "Music Made Addictz". Vysiela sa naživo na ich YouTube kanáli v nepravidelných intervaloch a trvá zhruba jednu až dve hodiny. Archív podcastov je možné nájsť na ich YouTube kanáli, alebo na Spotify. Ich témou je svet hard dance hudby, život DJ-ov, či obyčajné vtipkovanie. Ako hostí niekedy pozývajú známych producentov zo scény. V roku 2019 sa opäť vrátili ku aliasu DBSTF a pod týmto menom vydali pieseň "Wonderful Together" v spolupráci s duom Blasterjaxx, ktorá bola follow-upom k ich piesni "Beautiful World" z roku 2015.
Pri príležitosti 25. výročia vzniku žánru hardstyle organizácia Q-Dance na konci roku 2019 spustila hlasovanie o najlepšie piesne tohto žánru. Do top 25, ktorá odznela na špeciálnom festivale vo februári 2020 venovanom tomuto výročiu, sa dostali 2 piesne od tohto dua: "Music Made Addict" (2.) a "Darkest Hour (The Clock)" (12.). V top 100 sa ešte umiestnilo ďalších sedem piesní, a to "Nature Of Our Mind" (40.), "Shiverz" (44.), "Ghost Stories" (58.), "Fallen Souls" (62.), "Twilight Zone" (64.), "Sound Of Thunder" (66.) a "Brace Yourself" (68.).